KIRJALLINEN KYSYMYS E-1913/00

esittäjä(t): Armando Cossutta (GUE/NGL) komissiolle

(16. kesäkuuta 2000)

Aihe: Asbestia Luxemburgin Eurooppa-koulussa

Maaliskuussa 1999 asbestiasioihin erikoistunut yritys löysi jälkiä asbestista Luxemburgin Eurooppa-koulun päiväkodin ja iltapäivähoitotilojen seinäpaneeleista ja putkista. CPE:n hallintokomitea pyysi

7. toukokuuta 1999 Euroopan komissiota, joka hallinnoi kyseisiä tiloja, tilaamaan asiantuntijalausunnon ja paneeleissa havaitun asbestin eristyksen sekä järjestämään mahdollisimman pian tilojen täydellisen korjauksen, johon kuuluu myös asbestia sisältävien putkien korvaaminen. Remontin aikana lapset ja opettajat olisi siirrettävä muihin tiloihin.

Tähän mennessä Ispran YTK:n asiantuntijat ovat vain tehneet tutkimuksia ilmassa olevista hiukkasista, ja muilta osin asia on unohdettu. Myöskään Euroopan parlamentin pääsihteerin pyyntöön ainakin toisen asiantuntijalausunnon hankkimisesta ei ole vastattu. Tällä välin aikaa on siis kulunut yli vuoden verran henkilökunta ja lapset ovat jatkuvasti alttiina vakavalle terveysriskille.

- Eikö myös komissio katso, että ennalta varautumisen periaatteen mukaisesti olisi nopeasti tehtävä jotain konkreettista asian hoitamiseksi?

- Eikö komissio katso, että päiväkoti ja iltapäivähoitotilat olisi tyhjennettävä ja että korjaustyöt olisi tehtävä jo tänä kesänä, koska silloin tiloja käytetään vähiten?

- Minkä poliittisen signaalin komissio ajattelee antavansa, kun se ei yhteisön säännösten vastaisesti ota huomioon työpaikkaturvallisuutta?

- Onko tämä sellaista politiikkaa, jota Romano Prodin johtama uusi komissio aikoo ajaa?

Neil Kinnockin komission puolesta antama vastaus

(7. syyskuuta 2000)

Komissio luonnollisestikin jakaa arvoisan parlamentin jäsenen huolen asbestista toimielinten yhteisessä päiväkodissa Luxemburgissa.

Sen vuoksi on toteutettu tai toteutetaan seuraavia toimenpiteitä:

- Huhtikuussa 1998 tehdyssä perusteellisessa selvityksessä päiväkodin rakennusmateriaaleista kävi ilmi, että päiväkotiin kuuluvasta kolmesta rakennuksesta kahdessa oli käytetty asbestia sisältäviä materiaaleja. Tämän vuoksi kyseiset materiaalit peitettiin asbestin ilmaan pääsyn estämiseksi.

- Ilman laatua on tutkinut säännöllisesti AIB Vincotte (tarjouskilpailulla valittu asiantuntija) ja myöhemmin myös Ispran yhteisen tutkimuskeskuksen (YTK) lääketieteellinen yksikkö (ISO 9002 -sertifioitu) läheisessä yhteistyössä YTK:n kahden eri tutkimuslaitoksen kanssa. Optisen ja elektronimikroskopian käytön ansiosta nämä asiantuntijayksiköt pystyivät vahvistamaan, että päiväkodin ilma ei sisällä asbestikuituja. Lisäksi Euroopan parlamentin yksiköiden pyyntöön vielä yhden asiantuntijalausunnon hankkimisesta vastattiin 9. joulukuuta 1999, ja se toteutettiin viipymättä. Tämän asiantuntijan kertomus vastasi AIB:n ja YTK:n esittämiä tuloksia.

- Ennaltaehkäisyn periaatteen mukaisesti asbestin poistoa näistä rakennuksista kuitenkin suunnitellaan rakennuksen omistajan ja Luxemburgin viranomaisten kanssa. Käytettäviksi harkittavia tekniikoita testataan ensimmäisen kerran lähiviikkoina, jolloin lapset ovat kesälomalla. Jatkotoimenpiteitä suunnitellaan näiden testitulosten perusteella, ja asianmukaiset toimet aloitetaan mahdollisimman pian. Komissio etsii samaan aikaan aktiivisesti myös väliaikaisia tiloja päiväkodille asbestinpoiston ajaksi.

- Asiasta ei ole vaiettu: päiväkotirakennuksessa oleva asbesti on ollut jatkuvasti asialistalla päiväkodin hallintokomitean kokouksissa vuoden 1999 alkupuolelta alkaen. Kaikissa näissä kokouksissa on mukana 24 komission edustajaa, jotka informoivat näissä tilaisuuksissa auliisti muita toimielimiä edustavia osallistujia, toisinaan tietyn erikoisalan asiantuntijoiden kuten lääketieteellisen yksikön avustamana. Pyynnöstä jaetaan asiantuntijakertomuksia ja järjestetään erityisiä

kokouksia esimerkiksi työturvallisuus ja työhygienia yksikön kanssa. Euroopan parlamentin edustajat ovat lisäksi läsnä komission säännöllisesti järjestämissä kokouksissa vuokraisännän kanssa, joka on Luxemburgin julkisten rakennusten hallintoelin. Tässä ja muissa samankaltaisissa asioissa komissio pitää yhteyttä parlamenttiin Euroopan parlamentin henkilöstöpääjohtajan välityksellä.

- Komissio ei ole suhtautunut eikä jatkossakaan suhtaudu välinpitämättömästi terveyteen ja turvallisuuteen työpaikalla ja lastenhoitopaikoissa. Päinvastoin, kuten edellä esitetyt tosiasiat osoittavat, tilanne analysoitiin viipymättä, korjauksia tehtiin, tilannetta on seurattu tiiviisti ja asiantuntevasti, kolme pätevää elintä on raportoinut, että päiväkodin ilmassa ei esiinny asbestia, hallintokomiteaa on informoitu järjestelmällisesti ja asbestin poistoa lapsia vaarantamattomalla tavalla ollaan suunnittelemassa.